laion/Wikipedia-Exotic huggingface dataset:
ფუძიამა

ფუძიამა, ან რომაჯის მიხედვით აგრეთვე ფუჯის მთა (იაპ. 富士山 [ɸɯʥisaɴ]) — მოქმედი სტრატოვულკანი იაპონიაში. ზღვის დონიდან მისი სიმაღლე 3776.24 მეტრია და მდებარეობს ქვეყნის მთავარ კუნძულ ჰონსიუზე, ტოკიოს ჩრდილოეთით, იამანასისა და სიძუოკის პრეფექტურების საზღვარზე. ფუძიამა წარმოადგენს იაპონიის ერთ-ერთ მთავარ ეროვნულ სიმბოლოს. ფუძიამა იაპონიის უმაღლესი წერტილია. თანამედროვე იაპონური დამწერლობით, ფუძი შედგება შემდეგი კანჯისაგან 富 (ჶუ, უხვი, მდიდარი), 士 (ძი, მეომარი, მებრძოლი) და 山 (სან, მთა), მაგრამ სავარაუდოდ პირველი ორი ნიშანი მხოლოდ იმიტომ შეარჩიეს, რომ მათი წარმოთქმა სიტყვა მთის წარმოთქმას ედრება. სახელის წარმოშობა უცნობია. მისი წარმოშობის შესახებ არსებობს მრავალი ლეგენდა თუ ვარაუდი, მაგალითად ამგვარი; 不尽 (ჶუჯინ, უსასრულო, უსრულო). იაპონელმა ონომასიოლოგმა კანჯი კაგამიმ თეზა წამოაყენა, რომ მთის სახელს იგივე ფუძე აქვს, როგორც ყვავილს გლიცინიას და ცისარტყელას (იაპონურად ნიჯი ან / თუ ფუჯი) და მისი (მთის) „გრძივი და თანაბარი კალთებისაგან“ მომდინარეობს. „ფუძისან“, „ფუძიამა“, „ფუჯიამა“ — ამ ფორმათა ფონეტიკურად უფრო მიახლოებული გადმოცემა შეიძლება შემდეგნიარად; „ჶუჯისან“, „ჶუჯიჲამა“ და „ჶუძიჲამა“. დასავლეთში ხშირად არასწორად გამოიყენება სახელი „ფუძიამა“ (Fujiyama), რაც ნიშან „山-ის“ (მთა) მცდარი წაკითხვითაა გამოწვეული. ეს ნიშანი კუნიომის მიხედვით კი წამოითქმის, როგორც -ჲამა, მაგრამ კომპოზიტებში იგი წესითა და რიგით, ონიომის მიხედვით უნდა წავიკითხოთ, როგორც -სან. მაშასადამე; იაპონელთა ამ ერთ-ერთი მთავარი ეროვნული სიმბოლოს სახელის მართებული ფორმა იაპონურად არის „ფუძი-სან“-ი, ანუ ქართულად ფუძის მთა. ზოგიერთი იაპონოლოგის მოსაზრებით სჯობდა მონბლანისა და ჯომოლუნგმას დარად ფუძის მთასაც ფუძისანი რქმეოდა. არსებული სტატიის თავდაპირველ ვარიანტში იაპონური სახელების ქართულად გადმოტანისას კრიტერიუმი იყო არა ტრანსკრიბირების რუსული ტრადიცია, არამედ რომაჯი (ローマ字), რომელიც წარმოადგენს იაპონურ სიტყვების სხვა, ლათინურანბანოვან ენებზე გადატანის საერთაშორისო სტანდარტს, შესაბამისად სტატიის თავდაპირველი ვარიანტი ემხრობოდა არა უკვე დამკვიდრებულ ფუძის, არამედ ფორმა ფუჯის დამკვიდრებას. ↑ 富士山の名前の由来. დაარქივებულია ორიგინალიდან — 2008-05-31. ციტირების თარიღი: 2008-03-18. ↑ 富士山 - 知泉Wiki. დაარქივებულია ორიგინალიდან — 2009-12-18. ციტირების თარიღი: 2008-03-18. ↑ 地名・富士山の意味. დაარქივებულია ორიგინალიდან — 2008-06-03. ციტირების თარიღი: 2008-03-18. ↑ 富士山アイヌ語語源説について
იოანე II (ბიზანტია)

იოანე II კომნენოსი (ბერძ. Ίωάννης Β΄ Κομνηνός; დ. 13 სექტემბერი, 1087 — გ. 8 აპრილი, 1143) — ბიზანტიის იმპერატორი 1118-1143 წლებში. უწოდებდნენ კალოიოანეს (მშვენიერი, მოხდენილი იოანე). ალექსი კომნენოსის და მისი მეუღლის ირინა დუკინას უფროსი ვაჟი. კომნენოსთა რესტავრაციის პერიოდის მეორე იმპერატორი. იოანე იყო ღვთისმოშიში და მთელი ცხოვრება მიუძღვნა იმ ზიანის აღმოფხვრას, რაც მის იმპერიას ნახევარი საუკუნის წინ მანასკერტის ბრძოლისას მიადგა. თავისი ოცდახუთწლიანი მმართველობის განმავლობაში მან კავშირი დაამყარა დასავლეთში საღვთო რომის იმპერიასთან, საბოლოოდ დაამარცხა პაჭანიკები ბალკანეთში და პირადად გაუძღვა მრავალ კამპანიას თურქების წინააღმდეგ მცირე აზიაში. იოანეს კამპანიებმა ფუნდამენტალურად შეცვალა ძალათა თანაფარდობა აღმოსავლეთში, თურქებს აიძულა გადასულიყვნენ თავდაცვაზე და ბიზანტიელებს დაუბრუნა მრავალი ქალაქი თუ ციხესიმაგრე ანატოლიის გარწვრივ, სანაპირო ზოლზე. სამხრეთ-აღმოსავლეთში მან ბიზანტიის კონტროლი განავრცო მდინარე მეანდრიდან დასავლეთში, ტარსუსამდე და კილიკიამდე აღმოსავლეთში. ქრისტიანული სამყაროს ლიდერად თავის წარმოჩენის მიზნით მარშით შევიდა წმინდა მიწაზე ბიზანტიელთა და ჯვაროსანთა ერთიანი ლაშქრით, მიუხედავად იმისა, რომ იგი მოითხოვდა მუსლიმი მტრების წინააღმდეგ კამპანიას, იოანეს იმედები გაუცრუვდა, როდესაც ჯვაროსნებმა მას უღალატეს საბედისწერო მომენტში. იოანეს მმართველობის ხანაში იმპერიის მოსახლეობამ კვლავ იმატა და დაახლოებით 10 მილიონს მიაღწია. იოანე საყოველთაოდ იყო ცნობილი თავისი ზომიერი და სამართლიანი მმართველობით. იგი უაღრესად გამორჩეული მაგალითია მორალურად ამაღლებული მმართველისა იმ ხანაში, როდესაც სისასტიკე ნორმას წარმოადგენდა. ბიზანტიის იმპერატორების სია ბრიტანიკა — იოანე II კომნენოსი[მკვდარი ბმული]
ეკატერინა ფურცევა

ეკატერინა ალექსის ასული ფურცევა (რუს. Екатерина Алексеевна Фурцева; დ. 7 დეკემბერი, 1910, ვიშნი-ვოლოჩოკი — გ. 24 ოქტომბერი, 1974, მოსკოვი) — საბჭოთა სახელმწიფო და პარტიული მოღვაწე. 1954–1957 წლებში იყო საქალაქო კომიტეტის საბჭოთა კავშირის კომუნისტური პარტიის პირველი მდივანი. 1957–1961 წლებში ცენტრალური კომიტეტის საბჭოთა კავშირის კომუნისტური პარტიის წევრი, 1960–1974 წლებში იყო სსრკ კულტურის მინისტრი. დაიბადა 1910 წელს ტვერის გუბერნიის ქალაქ ვიშნი-ვოლოჩეკში, მუშის ოჯახში. მამამისი დაიღუპა პირველ მსოფლიო ომში. 1924 წელს ფურცევა ჩაირიცხა კომკავშირში. 1928–1930 წლებში დედამისთან ერთად მუშაობდა ქსოვილების ფაბრიკაში. 20 წლის ასაკში ჩაირიცხა პარტიაში. დაამთავრა მოსკოვის სახელმწიფო უნივერსიტეტი ქიმიური ტექნოლოგიის განხრით. ფურცევა ორჯერ იყო დაქორწინებული, მისი პირველი მეუღლე იყო მფრინავი პეტრე ბიტკოვი (1935–1944). 1956 წელს დაქორწინდა ნიკოლოზ ფირიუბინზე, რომელიც პროფესიით დიპლომატი იყო. ეკატერინა ფურცევა მოულოდნელად გარდაიცვალა 1974 წლის 24 ოქტომბერს, გულის უკმარისობით. დაკრძალულია ნოვოდევიჩის სასაფლაოზე. 2004 წელს მოსკოვის ტვერის ქუჩაზე გაიხსნა ეკატერინა ფურცევას მემორიალური დაფა. დაჯილდოებული იყო ლენინის 4 ორდენით, შრომის წითელი დროშისა და საპატიო ნიშნის ორდენებით. ეკატერინა ფურცევა — სტატია დიდი რუსული ენციკლოპედიიდან (რუსული) ეკატერინა ფურცევა — ცნობები (რუსული) ეკატერინა ფურცევა — ცნობები (რუსული) ↑ ეკატერინა ფურცევა / ბიოგრაფიული ცნობები დაარქივებული 2011-12-19 საიტზე Wayback Machine. (რუსული) ↑ ეკატერინა ფურცევას საყვარელი მამაკაცები დაარქივებული 2010-03-29 საიტზე Wayback Machine. (რუსული)
გეც ფონ ბერლიხინგენი

გეც ფონ ბერლიხინგენი (გერმ. Götz von Berlichingen mit der eisernen Hand) — XVIII-XIX საუკუნის გერმანელი მწერლის იოჰან ვოლფგანგ ფონ გოეთეს ხუთმოქმედებიანი დრამატული ნაწარმოები, რომლის სრული სახელწოდება ქართულად დაახლოებით არის „გეც ფონ ბერლიხინგენი რკინის ხელით“, ან „გეც ფონ ბერლიხინგენი, ანუ რკინის ხელი“, ანდა „გეც ფონ ბერლიხინგენი, - რკინის ხელი“. დრამატულ ნაწარმოებზე მუშაობა იოჰან ვოლფგანგ ფონ გოეთემ 1773 წელს დაასრულა. პირველი პრემიერა წარმოდგენილი იქნა 1774 წლის 12 აპრილს, ბერლინში, კოხის საზოგადოების წინაშე. მოქმედების დრო და ადგილი: XVI საუკუნის დასაწყისის ფრანკეთი, ბავარია, ვიურტემბერგი. გეც ფონ ბერლიხინგენი არის ქარიშხლისა და შეტევის ყველაზე ცნობილი ნაწარმოები. მსგავსად გეც ფონ ბერლიხინგენისა ი. ვ. ფონ გოეთეც თავის ამ პიესაში შეეცადა დაერღვია არსებული საზღვრები. დაუპირისპირდა მანამდელი თეატრის კონვენციებს. მან უარი თქვა ადგილის, დროისა და მოქმედების ერთიანობის პრინციპზე: მოქმედების 50-მდე ადგილია, და გამოსახული დრო ერთი დღით კი არაა შეზღუდული, არამედ რამდენიმე მოქმედება ერთდროულად, ერთმანეთის პარალელურად (სასამართლო, გლეხთა ომი, სხვადასხვა შინაომები, თავდასხმები) მიმდინარეობს.
საქართველოს ჰიდროტექნიკისა და მელიორაციის სამეცნიერო-კვლევითი ინსტიტუტი

სსრკ მელიორაციისა და წყალთა მეურნეობის სამინისტროს საქართველოს ჰიდროტექნიკისა და მელიორაციის სამეცნიერო-კვლევითი ინსტიტუტი — ჩამოყალიბდა თბილისში 1929 წელს. ინსტიტუტს ჰქონდა 8 განყოფილება და 4 ლაბორატორია, აგრეთვე ექსპერიმენტული ბაზები ალაზნის ველზე, სამგორში, ქართლში, კოლხეთსა და მდინარე არაგვის აუზში. ინსტიტუტში მიმდინარეობდა კვლევითი სამუშოები სამთო მიწათმოქმედების პირობებისათვის სასოფლო-სამეურნეო კულტურების რწყვის რეჟიმისა და ტექნიკის, კოლხეთის დაჭაობებული ნიადაგების დაშრობისა და ათვისების, სამელიორაციო ჰიდროტექნიკური ნაგებობათა მშენებლობისა და ექსპლუატაციის, წყლისმიერი ეროზიის, წყალდიდობისა და ღვარცოფების პროგნოზირების, კალაპოტის მდგრადობისა და სამელიორაციო ნაგებობების საიმედოობის გაანგარიშებისა და სხვა დარგებში. ინსტიტუტი აქვეყნებდა სამეცნიერო შრომების კრებულს. ჰქონდა ასპიტანტურა. შატბერაშვილი ფ., ქართული საბჭოთა ენციკლოპედია, ტ. 9, თბ., 1985. — გვ. 189.
დისიდენტი

დისიდენტი (ლათ. dissidens, ნათ. ბრ. dissidentis — „ვინც არ ეთანხმება“) — პიროვნება, რომელიც ეწინააღმდეგება დამყარებულ მოსაზრებებს, პოლიტიკას ან სისტემას. უფრო ხშირად გამოიყენება ავტორიტარული რეჟიმების წინააღმდეგ მებრძოლი პოლიტიკური დისიდენტების აღსაწერად. თავდაპირველად აღნიშნავდა ერეტიკოსს, მწვალებელს, ადამიანს, ვინც საეკლესიო მოძღვრების, ღვთისმსახურების ან ეკლესიის მოწყობის საკითხებში განუდგა გაბატონებული კონფესიის ოფიციალურ თვალსაზრისს. 1960-იანი წლებიდან ტერმინი გამოიყენებოდა სსრ კავშირსა და სოციალური ბანაკის სხვა ქვეყნებში იმ პირთა აღსანიშნავად, ვინც არ ეთანხმებოდა გაბატონებული იდეოლოგიის პოლიტიკურ დოგმატიკას. დისიდენტების ბრძოლის ფორმები მშვიდობიანი იყო. ისინი ღიად, დაუფარავად გამოთქვამდნენ თავიანთ შეხედულებებს. რამდენადაც ამის გაკეთება ტოტალიტარულ სისტემებში სახელმწიფოს მიერ მასობრივი ინფორმაციის საშუალებებზე მონოპოლიის გამო უმრავლეს შემთხვევაში შეუძლებელი იყო, ამდენად დისიდენტები მიმართავდნენ პოლიტიკური ხასიათის ლიტერატურის გავრცელებას თვითგამოცემების სახით. მერაბ კოსტავას და ზვიად გამსახურდიას მიერ ცივი ომის პერიოდში გამოცემული „ჯვარი ვაზისა“ სწორედ ამ სახის ლიტერატურას უნდა მივაკუთვნოთ. დისიდენტობა არ არსებობს იქ, სადაც არსებობს რელიგიური და პოლიტიკური პლურალიზმი, სინდისისა და აღმსარებლობის თავისუფლება და შემწყნარებლობა. შესაბამისად, ყოფილ საბჭოთა კავშირში დისიდენტმა ფუნქცია დაკარგა იმ პროცესების შემდეგ, რომლებიც თან მოჰყვა გორბაჩოვის მიერ „პერესტროიკისა“ და „პლურალიზმის“ გამოცხადებას. ქართული საბჭოთა ენციკლოპედია, ტ. 3, თბ., 1978. — გვ. 570. მურადაშვილი ლ., ენციკლოპედია „საქართველო“, ტ. 2, თბ., 2012. — გვ. ?. დისიდენტის განმარტება სამოქალაქო განათლების ლექსიკონში
კატერინა მურინო

კატერინა მურინო (იტალ. Caterina Murino; დ. 15 სექტემბერი, 1977) — იტალიელი მსახიობი. დაიბადა სიცილიაში, ქალაქ კალიარში. პატარა ასაკში ექიმობა სურდა, 1996 წელს კონკურსში „მის იტალია“ დაიკავა მეოთხე ადგილი. საცხოვრებლად ლონდონში გადასვლის შემდეგ მურინო თეატრით დაინტერესდა. ესწრებოდა უესტ-ენდის თეატრს ლონდონში. იტალიაში დაბრუნების შემდეგ, კერძოდ, 1999-2000 წლებს შორის ფრანჩესკა დე საპიოს ხელმძღვანელობით ეუფლებოდა დრამას. 2006 წელს როლი მიიღო ფილმში „კაზინო როიალი“. 2011 წლის დასაწყისში ითამაშა რუფუს სიუელთან ერთად სერიალში „ზენი“. კატერინა მურინო კინოფილმების ინტერნეტ-მონაცემთა ბაზაში ↑ Gary Susman. (2006-08-08) Solange, It's Been Good to Know You. Entertainment Weekly. დაარქივებულია ორიგინალიდან — 2012-08-25. ციტატა: „It's already been a rapid rise to stardom for the 28-year-old Murino...“ ციტირების თარიღი: 2008-03-22. ↑ John Preston. (2006-12-11) The Royale Ascent. Daily Telegraph. დაარქივებულია ორიგინალიდან — 2019-12-12. ციტირების თარიღი: 2008-03-22.
გიმრი

გიმრი — სოფელი დაღესტნში უნცუქულის რაიონში. გაშენებულია ხეობაში, რომელიც შემოსაზღვრულია მაღალი და კლდოვანი გიმრის ქედით. ქვემოთში მიედინება მდინარე ავარიის ყოისუ. სოფელში დაიბადა კავკასიის მთის ხალხების დამოუკიდებლობისათვის ბრძოლის მეთაური შამილი (1797-1871). ↑ Численность населения России, федеральных округов, субъектов Российской Федерации, городских округов, муниципальных районов, городских и сельских поселений. Итоги Всероссийской переписи населения 2010. Том 1. Численность и размещение населения
პროფესიების სია

ეს არის პროფესიების და სპეციალობების სია. აუდიტორი ბანკირი ბროკერი ბუღალტერი ინკასატორი მომწოდებელი სადაზღვევო აგენტი რელაიტერი სასაქონლო სპეციალისტი ტრენდ-ვოტჩერი ტრეიდერი ეკონომისტი ეკსპედიტორი ფინანსისტი მეანობა ანესთეზიოლოგი ვენეროლოგი ვირუსოლოგი სასწრაფო დახმარების ექიმი გემატოლოგი გინეკოლოგი დიეტოლოგი კარდიოლოგი კარდიოხქირურგი კოსმეტოლოგი ლაბორანტი მასაჟისტი მედ-და ნევროპატოლოგი ნეიროქირურგი ნერვოლოგი ონკოლოგი ოტოლარინგოლოგი პედიატრი პსიქიატრი პსიქონევროლოგი რეანიმატოლოგი სეკსოლოგი სტომატოლოგი ტერაპევტი ტრავმატოლოგი უროლოგი ტოკსიკოლოგი ფარმაცევტი ქირურგი ენდოკრინოლოგი
ევროპის თასების მფლობელთა თასი 1963-1964

ევროპის თასების მფლობელთა თასი 1963-1964 — ევროპის ქვეყნების თასების მფლობელთა თასის მეოთხე გათამაშება. გამარჯვებული გახდა ლისაბონის „სპორტინგი“, რომელმაც ფინალში ბუდაპეშტის „მტკ“ დაამარცხა, ანგარიშით 1–0. The Rec.Sport.Soccer Statistics Foundation. უეფა-ს საიტზე დაარქივებული 2010-05-03 საიტზე Wayback Machine. . ↑ მოიგო პლეი-ოფი 1–0
დავით I უმიწაწყლო

დავით I — ტაშირ-ძორაგეტის მეფე 991-996 და 1048-1049 წლებში. დავით კვირიკიანი, თავისი სამეფოს დამოუკიდებლობის მოპოვების მიზნით, ბიძას, ანისის მეფე გაგიკს განუდგა. გაგიკმა ეს არ აპატია და ძმისწულს სამეფო წაართვა, დამორჩილების შემდეგ კი – უკან დაუბრუნა. ამის გამო დავით კვირიკიანს „უმიწაწყლო“ (სომხ. Անհողին - ანჰოღინი) უწოდეს. ჰაღპატის მონასტრის 996 წ. ერთ წარწერაში იგი სწორედ ამ ზედწოდებით იხსენიება. დავით კვირიკიანის მოღვაწეობის შედეგად მიღწეული წარმატებები ყველაზე ნათლად გამოიხატა მის სამეფო ტიტულატურაში. „მატიანე ქართლისა“ მას „სამშვილდარსა და ძორაგეტელს“ უწოდებს, რაც იმ ფაქტზე მიუთითებს, რომ დავითი სამშვილდის და ტაშირ-ძორაგეტის მფლობელია, მათეოს ურჰაეცი კი მას „ალვანთა მეფედ“ მოიხსენიებს, რადგან დავით ანჰოღინმა ტაშირ-ძორაგეტის საზღვრები აღმოსავლეთის მიმართულებითაც გააფართოვა და კვირიკიანთა სამეფოში ალბანეთის მნიშვნელოვანი ნაწილიც შევიდა. დ. ბერძენიშვილი. ნარკვევები საქართველოს ისტორიული გეოგრაფიიდან. ქვემო ქართლი. ნაკვ. I. თბ. 1979. ქ. ქუთათელაძე. ქვემო ქართლი. პოლიტიკური ისტორიის საკითხები (ტაშირ-ძორაგეტის სამეფო, ორბელთა გვარის ისტორია). თბ. 2001. თ. პაპუაშვილი, რანთა და კახთა სამეფო, თბ., 1982 მ. ლორთქიფანიძე, რ.მეტრეველი, საქართველოს მეფეები, თბ., 2007
კარიმ აბდულ-ჯაბარი

კარიმ აბდულ-ჯაბარი (ინგლ. Kareem Abdul-Jabbar; ფერდინანდ ლუის ალსინდორი; დ. 16 აპრილი 1947, ნიუ-იორკი, აშშ) — გამოჩენილი ამერიკელი კალათბურთელი. იგი ითვლება ერთ-ერთ საუკეთესო მოთამაშედ კალათბურთის ისტორიაში. თამაშობდა „მილუოკი ბანქსში“ (1969-1975) და „ლოს ანჯელეს ლეიკერსში“ (1975-1989). ნბა-ს 6-გზის ჩემპიონი (1971, 1980, 1982, 1985, 1987, 1988 წწ.). 15-ჯერ შევიდა სეზონის სიმბოლურ ნაკრებში (1971-1974, 1976, 1977, 1980, 1981, 1984, 1986 წწ.), 6-ჯერ გახდა სეზონის საუკეთესო მოთამაშე (1971, 1972, 1974, 1976, 1977, 1980 წწ.). ყველაზე შედეგიანი მოთამაშე სეზონში 1971 და 1972 წწ. (შესაბამისად თითო თამაშში 31.7 და 34.8 ქულას აგროვებდა). ნბა-ს ისტორიაში სულ 38 387 ქულა მოაგროვა. 1971 წელს შეიცვალა სახელი, რამდენიმე წელში ისლამი მიიღო. კარიერა დაასრულა 42 წლის ასაკში. ოფიციალური საიტი (ინგლისური) კარიმ აბდულ-ჯაბარი კინოფილმების ინტერნეტ-მონაცემთა ბაზაში კარიმ აბდულ-ჯაბარი დაარქივებული 2012-05-09 საიტზე Wayback Machine. (ინგლისური)
Lady Gaga x Terry Richardson

Lady Gaga x Terry Richardson — ამერიკელ პოპ-მომღერალ ლედი გაგას და ამერიკელი ფოტოგრაფის ტერი რიჩარდსონის ერთობლივი ფოტო წიგნი, რომელიც გამოიცა 2011 წლის 22 ნოემბერს გამომცემლობა Grand Central Publishing-ის მიერ. წიგნში შესულია 350-ზე მეტი გაგას უცნობი სურათი რომელიც გადაღებულია რიჩარდსონის მიერ ათი თვის განმავლობაში. გარდა ფოტოსურათებისა, იგი მოიცავს წინასიტყვაობა რომელიც დაწერილია გაგას მიერ და მოგვითხრობს გაგას და რიჩარდსონის ურთიერთობას. წიგნის გამოშვებამდე გაგას და რიჩარდსონს ადრეც ჰქონდათ სხვადასხვა პროექტები. ფოტოწიგნმა გამოშვებითანავე მიიღო კრიტიკოსებისგან დადებითი შეფასება, მათ დადებითად შეაქეს გაგას ზოგიერთი პროვოკაციული სურათი. წიგნი მოხვდა გაზეთ ნიუ-იორკ ტაიმზის მიერ გამოქვეყნებულ ყველაზე გაყიდვადი წიგნების რეიტინგში მეხუთე ადგილზე. ფოტოწიგნში ძირითადად შესულია თეთრი და შავი სურათები, ასევე შესულია ფერადი სურათები ფოტოები გადაღებულია ათი თვის განმავლობაში, დაწყებული გაგას პერფომანსიდან 2010 წლის Lollapalooza-ზე და დამთავრებული 2011 წლის გრემის ცერემონიალამდე, წიგნში ასევე შესულაი ფოტოები გაგას მეორე მსოფლიო ტურიდან The Monster Ball Tour (2009-2011). ამ ათი თვის პერიოდში რიჩარდსონმა გაგას გადაუღო 100.000-ზე მეტი ფოტო აქედან შეირჩა საუკეთესო 350 ფოტოსურათი. ფოტოწიგნი ასევე მოიცავს წინასიტყვაობა რომელიც დაწერილია გაგას მიერ და მოგვითხრობს გაგას და რიჩარდსონის ურთიერთობას ამ ათი თვის განმავლობაში. გაგამ თავის ოფიციალურ YouTube-ს გევრდზე განათავსა ვიდეო სადაც თავად კითხულობს წინასიტყვაობას, ვიდეო განათავს წიგნის გამოსვლამდე ერთი დღით ადრე. ფოტოწიგნის გამოსვლამდე გაგა რიჩარდონთან მანამდეც თანამშრომლობდა სხვადასხვა პროექტებით, მათ შორისაა ბრენდ Supreme-ს სარეკლამო ფოტოსესია და ჟურნალ ვოგის იაპონური გამოცემის ფოტოსესია და ასევე ჟურნალ Harper's Bazaar-ის ფოტოსესია. ჯეიმ რაბმა, აღამსრულებელმა ვიცე პრეზიდენტმა გამომცემლობის Grand Central Publishing-ის ერთ ერთ ინტერვიუში განაცხადა: "ჩვენ ვამაყობთ, რომ უნდა გამოვცეთ ასეთი წიგნი, ეს იქნება მოულოდნელი და ყველაზე გამაოგნებელი ასევე პროვოკაციული. ეს ნამდვილი ბესცელერი იქნება". გაგამ ტელეკომპანია MTV-სთან ილაპარაკა ამ წიგნის შესახებ: "ტერი იყო ჩემთან ერთად ყოველ წამს, ყოველ წუთს. ის მიღებდა ფოტოსურათებს როდესაც ვიღვიძებდი და როდესაც შევდიოდი აბაზანაში კბილების გამოსახეხხად. ამ ფოტოებში არაფერია დადგმული ყველაფერი რეალურია.მე მიყვარს ტერი. მე ყოველთვის ვიძახდი "ოჰ, ტერი" და ის მპასუხობდა "ოჰ, რა ლამაზი, ნება მომეცით უბრალოდ გადავიღო ეს". ის მართლაც ახლო მეგობარია ჩემი და მე ვგრძნობ, რომ იგი მოგზაურობდა ჩემთან ერთად." ↑ 1.0 1.1 Lyons, Margaret. (2011-07-28) ლედი გაგა და ტერი რიჩარდსონი აპირებენ გამოუშვან ერთობილი ფოტოწიგნი. New York. New York Media LLC. ციტირების თარიღი: 2011-10-08. ↑ 2.0 2.1 2.2 2.3 ლედი გაგა უშვებს ფოტოწიგნს. MTV News. MTV Networks (2011-07-29). დაარქივებულია ორიგინალიდან — 2012-05-29. ციტირების თარიღი: 2011-10-08. ↑ 3.0 3.1 Montogmery, James (2011-11-16). „Lady Gaga Reads To Her Fans From Photo Book“. MTV News. MTV Networks. დაარქივებულია ორიგინალიდან — 2011-11-17. ციტირების თარიღი: 2011-11-18. ↑ Montgomery, James. (2011-08-02) Lady Gaga Calls Terry Richardson Book 'Completely Unfiltered'. MTV News. MTV Networks. დაარქივებულია ორიგინალიდან — 2012-01-22. ციტირების თარიღი: 2011-10-08. ოფიციალური საიტი დაარქივებული 2013-07-10 საიტზე Wayback Machine.
დიდი ცისფერი ორმო

დიდი ცისფერი ორმო (ინგლ. Great Blue Hole) — მსხვილი ცისფერი ორმო, რომელიც განლაგებულია ბელიზის ბარიერული რიფის შემადგენლობაში, ერთ-ერთ პატარა ატოლში. წარმოადგენს მომრგვალო ფორმის კარსტულ ძაბრს, რომლის დიამეტრია 305 მ, სიღრმე 124 მ. მისი წარმოქმნა დაკავშირებულია უკანასკნელ მეოთხეულ გამყინვარებასთან, როდესაც ზღვის წყლის დონე დაბალი იყო, ხოლო წყლის აწევას მოჰყვა სტალაქტიტების გაშიშვლება, რომელთა ანალიზმა უჩვენა, რომ მათი წარმოქმნა დაიწყო 153,000, 66,000, 60,000, და 15,000 წლის წინ. როდესაც დაიწყო მსოფლიო ოკეანის წყლის განმეორებითი დონის აწევა მღვიმეები ისევ დაიტბორა. დიდი ცისფერი ორმო შედის ბელიზის ბარიერული რიფის შემადგენლობაში, რომელიც შეტანილია იუნესკოს მსოფლიო მემკვიდრეობის ძეგლების სიაში. ორმო ცნობილი გახდა მას შემდეგ, რაც ფრანგმა მკვლევარმა ჟაკ-ივ კუსტომ დიდი ცისფერი ორმო დაივინგის წამყვან ადგილად მოიხსენია. 1971 წელს კუსტო ეწვია ამ ადგილს, რათა მოეხდინა მისი სიღრმის გამოკვლევა. ექსპედიციამ დაადგინა, რომ დიდი ცისფერი ორმო არის ტიპური კირქვული კარსტული წარმონაქმნი, ხოლო წყალქვეშა ნავებით სიღრმეში ჩასვლის შემდეგ ექსპედიციამ აღმოაჩინა მასიური სტალაქტიტები, რომლებიც განლაგებული იყვნენ 5°-ზე, რაც მიუთითებდა მათ გეოლოგიურ ნაწევზე. სიღრმის პირველეულმა კვლევებმა გამოავლინა მისი მაქსიმალური სიღრმე (125 მ), თუმცა 1997 წელს ჩატარებული ექსპედიციის მიხედვით ორმოს სიღრმე განისაზღვრა 124 მეტრით. ამ სიღრმეების სხვაობა აიხსნება სედიმენტაციის პროცესით, ან გაზომვის უზუსტობით. ექსპედიციის ძირითადი მიზანი იყო ფსკერზე არსებული კერნის შეგროვება. დიდი ცისფერი ორმო არის რეკრეაციული დაივინგის პოპულარული ადგილი. ბევრია ზვიგენი. ბელიზის ბარიერული რიფი ცისფერი ორმო კარსტული ძაბრი დიდი ცისფერი ორმო დაარქივებული 2012-01-03 საიტზე Wayback Machine. (ინგლისური) ↑ 1.0 1.1 1.2 The Great Blue Hole of Lighthouse Reef Atoll, Belize, Central America: Deep Technical Diving to Collect Sea-Level Records. Transactions of the Fifteenth Caribbean Geological Conference.  ↑ 2.0 2.1 Great Blue Hole. Wondermondo. ↑ World Heritage Nomination - IUCN Summary Belize Barrier Reef Reserve System (Belize). IUCN/WCMC. ↑ ჟაკ-ივ კუსტო (1973). Galapagos - Titicaca - The Blue Holes. London: Cassell.  ↑ Tysall, Terrance N (1999). „The Belize Blue Hole Exploration Project“. In: Hamilton RW, Pence DF, Kesling DE, eds. Assessment and Feasibility of Technical Diving Operations for Scientific Exploration. American Academy of Underwater Sciences. დაარქივებულია ორიგინალიდან — 2013-04-16. ციტირების თარიღი: 2011-01-08.
ტურ დე ფრანსი

ტურ დე ფრანსი (ფრანგ. Le Tour de France - საფრანგეთის ტური), ხშირად წოდებული როგორც La Grande Boucle ან Le Tour — ყველაზე განთქმული და პრესტიჟული საგზაო ველორბოლაა მსოფლიოში. პირველი და მეორე მსოფლიო ომების შეფერხებების გარდა ეს ველორბოლა ყოველწლიურად ტარდება 1903 წლიდან. ეს არის შორი დისტანციის რბოლის შეჯიბრი პროფესიონალი ველოსიპედისტების გუნდებისთვის, რომლის მარშრუტი მოიცავს საფრანგეთსა და მის მეზებელ ქვეყნებს და მიმდინარეობს სამი კვირის განმავლობაში ყოველ ივლისს. გამარჯვებულია ინდივიდუალური მრბოლი, რომელიც დაასრულებს მარშრუტს ყველაზე მოკლე ჯამურ დროში. ტურ დე ფრანსის ჩემპიონები ოფიციალური ვერბგვერდი
კარსტული ძაბრი

კარსტული ძაბრი (აგრეთვე ცნობილი როგორც დოლინა ან წკვარამი) — ბუნებრივი წარმოშობის სხვადასხვა სიდიდისა და ფორმის დახშული ღრმული, რომელიც წარმოადგენს პონორის გაფართოებულ პირს; წარმოიქმნება ძაბრწარმოქმნის სტადიაში, ესე იგი, პონორწარმოქმნის სტადიის შემდეგ, კირქვების, თაბაშირის, ქვამარილის გახსნისა და გამოტუტვის შედეგად. უფრო ხშირად მომრგვალო ან ოვალური ფორმისაა, შედარებით იშვიათად ძაბრისებრი, ლამბაქისებრი, ჯამისებრი, კონუსისებური ან ცილინდრული. დახურულ კარსტში ძაბრის ზედა ნაწილს, კარსტულ-სუფოზიურ ძაბრი ეწოდება. კარსტული ძაბრის დიამეტრი იცვლება რამდენიმე ათეული მ-იდან ასეულ მ-მდე, ხოლო სიგანე რამდენიმე მ-იდან დაახლოებით 1 კმ-მდე. ჩვეულებრივ, მისი სიღრმე მერყეობს რამდენიმე მ-იდან რამდენიმე ათეულ მ-მდე, ზოგჯერ რამდენიმე ასეულ მ-საც აღწევს. ძაბრების ფსკერსა და გვერდებზე არსებული შესასვლელი ხშირად მღვიმეებში იხსნება. შერწყმის შედეგად, წარმოქმნის კარსტულ აბაზანებსა და ქვაბულებს. ძაბრი კარსტული ლანდშაფტის ფუნდამენტური სტრუქტურაა. გამოყოფენ ზედაპირული გამოტუტვის, ჩაწოვის და ჩაქცევით გაჩენილ ძაბრებს. ფორმირდება დროდადრო, ან უეცრად და მსოფლიოს მრავალ ადგილშია გამოხატული. ხშირად კარსტულ ძაბრებში წყალია ჩამდგარი, ზოგჯერ ამოვსებულია საყოფაცხოვრებო ნარჩენებით. მრავალი მათგანის ძირზე განვითარებულია პონორი, მცირე ჭა, შახტი ან პირდაპირაა დაკავშირებული მღვიმეებთან. კარსტული ძაბრი როგორც კარსტული ლანდშაფტის ტიპური ელემენტი გვხვდება იქ, სადაც განვითარებულია კირქვებისა ან თაბაშირის ქანები. კლასიკური ძაბრები გვხვდება ხორვატიასა და ბოსნია-ჰერცეგოვინაში. ფართოდაა განვითარებული ხმელთაშუაზღვიურ ქვეყნებში, საბერძნეთში, საფრანგეთში, ესპანეთში; აგრეთვე გერმანიაში, ავსტრიაში, აშშ-ში და სხვა. კარსტული ძაბრები ფართოდ არის გამოხატული საქართველოშიც და დაკავშირებულია მხოლოდ კარსტთან. ზოგიერთ შემთხვევაში იგი ტბებითაა დაკავებული. მაგ., ერწოს ტბას უკავია ოთხი, ხოლო დევის ტბას ორი კარსტული ძაბრი. კარსტული ძაბრები გვხვდება აგრეთვე ასხისა და არაბიკის მასივებზე, ჭიათურის პლატოზე და სხვა. საქართველოს ჩრდილო-დასავლეთ მხარეში, კერძოდ აფხაზეთში, არაბიკისა და ბზიფის მოვაკებაზე დაკარსტულობის ინტენსივობის მაჩვენებელია ძაბრების ხშირი ქსელი, ასე, მაგ., არაბიკის დიდვაკეზე კვადრატულ კილომეტრზე საშუალოდ 85-90, ხოლო ბზიფის თხემის მოვაკებაზე 210-220 ძაბრი მოდის. უფრო დაბალ ჰიფსომეტრიულ დონეზე მდებარე მამძიშხის თხემური მოვაკება, იმერეთის პლატოს რიგი რაიონები, „ვაკეტყე“, ბუჯასსათავის რაიონი და სხვა გამოირჩევიან აგრეთვე ძაბრების სიმჭიდროვით. ზოგიერთი კარსტული ძაბრი, რომელიც წარმოიქმნა ზღვის დონის დაბალ საფეხურზე პლეისტოცენის განმავლობაში და რომელიც ამჟამად ნახევრადაა წყლით ამოვსებული ცნობილია სენოტის სახელწოდებით. დასავლეთ ევროპაში კარსტულ ძაბრს დოლინებს უწოდებენ. ამ შემთხვევაში, ტერმინი „დოლინა“ ნებისმიერი ფორმის, სიდიდის და გენეზისის კარსტული ძაბრის სლოვაკური სახელწოდებაა. კარსტული ძაბრი — სტატია ენციკლოპედია ბრიტანიკიდან (ინგლისური) ↑ Карстовая воронка //Геологическая энциклопедия ↑ Andrew Goudie, Encyclopedia of Geomorphology: Volume 1: A–I. Routledge, 2004 - 578 pages ↑ 3.0 3.1 Ахромеев Л.М. Геоморфологический словарь-справочник. БГУ, Брянск, 2002 г., 320 стр., ↑ ყიფიანი შ., ტინტილოზოვი ზ., ოქროჯანაშვილი არს., ჯიშკარიანი ვ., საქართველოს კარსტული მღვიმეების კადასტრი, თბ., 1966, გვ. 11-12. ↑ Дублянский В.Н, Кикнадзе Т.З., Тимофеев Д.А. Терминология карста
სეხმეტი

სეხმეტი, სახმეტი (ეგვიპ. „ძლიერი“) — ქალღმერთი ეგვიპტურ მითოლოგიაში, ქვემო ეგვიპტის ქალაქ ლეტოპოლისის ღვთაება, მუდამ ლომის სახით წარმოსახული (ლომისთავიანი). მისი მთავარი საკულტო ცენტრი იყო მემფისი. ფთას და ნეფერტემის გვერდით დგას და შეადგენს მემფისურ სამებას. ავი პრინციპი, ომისა და ჭირის ღვთაება, რომელიც კაცთა ტომის მოსპობას იზრახავს. თებეში მუტის ორეულია, აქვს ტაძარი კარნაკშიც. ძველ სამეფოში მეფის დედად და მფარველად ითვლებოდა. აკაკი გელოვანი – მითოლოგიური ლექსიკონი, გამომცემლობა საბჭოთა საქართველო, თბილისი, 1983